《同人集双藤书屋罗两峰曹友梅张水屋合作一图纪事》
清代·何道生

三人合画议谁始，两峰友梅张风子。铺将一幅溪藤纸，笔声风风风生耳。

一气呵成十五指，烘染如以水济水。是时木脱秋气高，仿佛满屋生风涛。

瀑布下注势千尺，飞流倒溅茅堂茅。一株两株树磊砢，三人五人恣游遨。

顿令座客发遐想，栩栩竞欲凌云翱。呜呼两峰友梅张风子，肝胆一家乃如此。

吾欲合传一篇续画史。

作者简介：（1766—1806）清山西灵石人，字立之，号兰士，又号菊人。乾隆五十二年进士，历工部主事、员外郎、郎中，迁御史。嘉庆间历任九江、宁夏知府。工诗画。有《方雪斋集》。